Foilsiú iarratais ar ainm a chlárú de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 231/12)

Bronntar leis an bhfoilseachán seo an ceart cur i gcoinne an iarratais de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de thrí mhí ó dháta an fhoilseacháin seo.

DOICIMÉAD AONAIR

“Garam Amed Bali / Bunga Garam Amed Bali”

Uimh. AE: PDO-ID-02610 – 1.6.2020

STFC (X) TGFC ( )

1. Ainm(neacha) [STFC nó TGFC]

“Garam Amed Bali / Bunga Garam Amed Bali”

2. Ballstát nó Tríú Tír

An Indinéis

3. Tuairisc ar an táirge talmhaíochta nó ar an táirge bia

3.1. Cineál táirge

Aicme 2.6 Salann

3.2. Tuairisc ar an táirge a bhfuil an t-ainm in (1) ag tagairt dó

Tagraíonn “Garam Amed Bali” do shalann ó Amed Bali agus tagraíonn “Bunga Garam Amed Bali” do fleur de sel ó Amed Bali.

Is salann sáile a shaothraítear de láimh é “Garam Amed Bali” agus “Bunga Garam Amed Bali” agus tagann sé go heisiach ó limistéar Amed i mBailí, agus faightear é trí na mianraí salainn atá i sáile a ghabháil le cré-ithir. Déantar an chré-ithir thriomaithe atá saibhrithe le mianraí salainn a shruthlú ansin le sáile úr trí chóras scagacháin atá déanta as bambú fite chun na mianraí salainn a scaoileadh agus an sáile a tháirgeadh, a thaisctear ansin ar na pannaí triomaithe salainn déanta as stoic crann pailme le haghaidh criostalaithe. Is salainn sháile neamhscagtha, neamhnite, agus saor ó bhreiseáin iad. Déantar cur síos thíos ar a n-airíonna fisiciúla thíos.

3.2.1. “Garam Amed Bali”

Is salann sáile é “Garam Amed Bali” atá comhdhéanta de chriostail a fhoirmíonn ag bun na bpannaí triomaithe salainn. Déantar an salann a shaothrú de láimh le huirlis speisialta. Ciúb-chruthach den chuid is mó atá na criostail agus roinnt criostal teitreagánach ina measc, agus gránmhéid na gcriostal idir

0,8 mm agus 2,0 mm, dath bán orthu, iad lonrach, glan, agus éasca a thuaslagadh, blas saillte orthu, uigeachtaí briosca agus brioscánacha acu le cumhracht seanadhmaid, nach bhfuil searbh, ná spíosrach.

3.2.2. “Bunga Garam Amed Bali”

Cuimsítear in “Bunga Garam Amed Bali” calóga éadroma agus fíneálta agus criostail bhriosca a fhoirmíonn–agus iad faoi dhálaí fabhracha gaoithe agus gréine–ar dhromchla an tsáile sna pannaí triomaithe salainn. Saothraítear “Bunga Garam Amed Bali” de láimh trí dhromchla na bpannaí triomaithe salainn a scimeáil ag baint úsáid as uirlis speisialta sula socraíonn sé go bun na bpannaí triomaithe salainn. Trína chuimilt de bheagán idir na méara, brúitear é go héasca ina gcriostail bheaga, éadroma, chiúb-chruthacha den chuid is mó agus roinnt criostal teitreagánach ina measc, agus gránmhéid na gcriostal idir 0,6 mm agus 1,7 mm, dath bán orthu, iad lonrach agus glan. Tá blas saillte air agus tá uigeachtaí briosca agus brioscánacha acu agus cumhracht seanadhmaid orthu, nach bhfuil searbh, ná spíosrach. Cionn is go dtuaslagann sé thar a bheith éasca, is féidir é a úsáid láithreach mar shalann mín.

Taispeántar sa tábla thíos torthaí tástála fisiceacha agus orgánaileipteacha “Garam Amed Bali” agus “Bunga Garam Amed Bali”:

Réad a Tástáladh Go Fisiceach Cuma Gránmhéid Cruth an Chriostail Dath Glastacht Glaineacht Earra Coimhthíoch Garam Amed Bali 0,8 – 2,0 mm Den chuid is mó bíonn sé ciúb-chruthach agus roinnt criostal teitreagánach ina measc Bán Glasta Glan Rian Bunga Garam Amed Bali 0,6 – 1,7 mm Den chuid is mó bíonn sé ciúb-chruthach agus roinnt criostal teitreagánach ina measc Bán Glasta Glan Rian





Réad a Tástáladh Boladh Tadhall Blas Cumhra Cruas Tirimeacht Cogantacht Intuaslagthacht Blas i do Bhéal Blasanna Eile Garam Amed Bali Cumhracht seanadhmaid Bog Tirim Bog An-intuaslagtha Saillteacht láidir gan bheith searbh Saillte, briosc, agus brioscánach Bunga Garam Amed Bali Cumhracht seanadhmaid Bog, brúitear é go héasca Tirim Bog An-intuaslagtha Saillteacht mhór gan bheith searbh Níos saillte, níos brisce, agus níos brioscánaí

Is iad seo a leanas an anailís ar chomhdhéanamh mianraí “Garam Amed Bali” agus “Bunga Garam Amed Bali” (féach Iarscríbhinní 4 bis agus 8):

Dúil Mhianrach Aonad Tomhais Garam Amed Bali Bunga Garam Amed Bali Clóiríd Sóidiam (NaCl) % de réir meáchain (in ábhar tirim) níos mó ná 91,0 níos mó ná 88,0 Uisce (H2O) % de réir meáchain (in ábhar fliuch) níos lú ná 5,0 níos lú ná 5,0 Luaidhe (Pb) mg/kg níor braitheadh níos lú ná 0,16 Mearcair (Hg) mg/kg níor braitheadh níor braitheadh Arsanaic (As) mg/kg níor braitheadh níor braitheadh Copar (Cu): mg/kg níos mó ná 0,3 níor braitheadh Sinc (Zn) mg/100 g níos mó ná 0,1 níor braitheadh Sóidiam (Na) mg/100 g níos mó ná 39,200 níos mó ná 40,250 Iarann (Fe) mg/100 g níos mó ná 2 níos mó ná 0,15 Maignéisiam (Mg) mg/100 g níos mó ná 740 níos mó ná 910 Potaisiam (K) mg/100 g níos mó ná 310 níos mó ná 290 Cailciam (Ca) mg/100 g níos mó ná 520 níos mó ná 340 Mangainéis (Mn) mg/kg níos mó ná 2 níos mó ná 2 Iaidín (arna ríomh mar KIO3) mg/kg níos mó ná 4 níos mó ná 2,5

3.3. Beatha (i gcás táirgí de bhunadh ainmhíoch amháin) agus amhábhair (i gcás táirgí próiseáilte amháin)

-

3.4. Céimeanna sonracha sa táirgeadh nach mór a dhéanamh sa limistéar geografach sainaitheanta

— Ullmhú na bpannaí triomaithe agus an ghléis scagacháin

— Ullmhú na gceapach saillte

— Cré-ithir a chur isteach sna ceapacha saillte

— Na ceapacha saillte a líonadh le sáile

— Scagachán

— An sáile a chorrú

— An salann a thriomú

— Saothrú

3.5. Sainrialacha maidir le slisniú, grátáil agus pacáistiú etc. an táirge dá dtagraíonn an t-ainm cláraithe

-

3.6. Sainrialacha maidir le lipéadú an táirge dá dtagraíonn an t-ainm cláraithe

Ní mór lógó Thásc Geografach na hIndinéise (féach thíos) a úsáid le haghaidh “Garam Amed Bali” agus le haghaidh “Bunga Garam Amed Bali” ar phacáistiú na dtáirgí go léir. Cuirtear an lógó ar fáil do gach fiontar a dhéanann an pacáistiú.

Tá sé éigeantach freisin lógó STFC an Aontais a úsáid.

Tugtar cód uimhriúil inrianaitheachta chun go gcumasófar rianú an déantóra salainn, a ghrúpa, an chineáil táirge (cibé acu salann nó fleur de sel), mí an tsaothraithe, agus bliain an táirgthe.

4. Sainmhíniú beacht ar an limistéar geografach

Cuimsítear 2 bhardas sa limistéar geografach sainithe darb ainm Amed agus Lebah, atá mar chuid de Shráidbhaile Purwakerthi in Abang, fo-cheantar de chuid Karangasem Regency. Tá an limistéar seo ar chósta thoir thuaidh oileán Bhailí, 20 km ó Amlapura, príomhchathair Karangasem Regency, agus 100 km ó Denpasar, príomhchathair chúige Bhailí. I Sráidbhaile Purwakerthi, is é 1 km an limistéar teorannaithe ar feadh an chósta agus 1 km go dtí an mhórthír.

5. Nasc leis an limistéar geografach

5.1. Sainiúlachtaí an limistéir gheografaigh

Tá saintréithe “Garam Amed Bali” agus “Bunga Garam Amed Bali” mar thoradh ar na gnéithe nádúrtha agus ar na dálaí aeráide sa limistéar geografach sainithe agus mar thoradh ar thosca daonna.

Tosca nádúrtha

Tá Amed suite ar stráice caol cósta in aice le domhainfharraige, aigéan gléghlan ar a mbíonn tonnta socra. Is iad na sruthanna domhainmhara, an ghlaineacht, dlús na mianraí agus íonacht an tsáile is sainairíonna don aigéan.

Taispeántar sa tábla thíos anailís ar sháile Amed, ina bhfuil clóiríd sóidiam ard agus cion truailleán íseal. Tá an cion sin níos fearr ná na caighdeáin atá leagtha síos ag Caighdeáin Náisiúnta na hIndinéise.

Anailís ar sháile Amed ag an Lárionad um Theicneolaíocht maidir le Cosc ar Thruailliú Tionscail (an Aireacht Tionscail i bPoblacht na hIndinéise).

Uimh. Sampla Boladh Blas Dath Cion (%) Truailleán Miotail (mg/kg) Clóiríd Sóidiam (NaCl) Íosta, tirim Uisce (H2O) Uasta, fliuch Substaint Dhothuaslagtha Uasta, tirim Luaidhe (Pb) Uasta Copar (Cu) Uasta Mearcair (Hg) Uasta Arsanaic (As) Uasta 1 Sáile Amed Normalach Goirt Gnáthdhath Gléghlan 3,20 _ <0,005 0,97 <0,01 <0,001 <0,005

Déantar an trealamh a úsáidtear chun “Garam Amed Bali” agus “Bunga Garam Amed Bali” a tháirgeadh as crainn áitiúla (crainn chnó cócó agus crainn phailme) agus as bambú.

Úsáidtear cré-ithir timpeall ar thrá Amed chun na mianraí salainn a ghabháil ón sáile agus chun an salann a shaibhriú le mianraí tairbhiúla eile.

Ní dhéantar an táirgeadh ach amháin le linn an tséasúir thirim idir Meitheamh agus Deireadh Fómhair agus an ghrian ina buaic, agus leoithne mheasartha ann a sholáthraíonn dáileadh cothrom teasa fiú le linn phróiseas criostalaithe an tsalainn.

Ní dhéantar aon ghníomhaíochtaí amhail tionscal ná loingseoireacht a dhéanann damáiste don chomhshaol sa limistéar geografach sainithe.

Tosca daonna

Tagann sainiúlacht an limistéir gheografaigh freisin ó stair an duine a théann siar na céadta bliain ó shin le linn riail Ríthe Karangasem, nuair a thug muintir Amed an salann mar ómós oifigiúil don ríocht. Táirgeadh “Garam Amed Bali” ar feadh os cionn 700 bliain ag baint úsáid as an bpróiseas traidisiúnta déanta salainn.

Tugadh an táirgeadh salainn i gceantar cósta Amed ar aghaidh ó ghlúin go glúin go nuige seo ar bhealach traidisiúnta leis an bhfios gnó, le gaois, agus le cultúr na dtáirgeoirí salainn áitiúla. Is iad na seanóirí a dhéanann tús an tséasúir táirgthe salainn a chinneadh, seanóirí a bhfuil tuiscint chríochnúil acu ar dhálaí aimsire agus a bhfuil taithí na mblianta acu ar dhéanamh salainn.

Sa phróiseas baintear úsáide as teicníc agus as trealamh ar leith.

Ar dtús, tosaíonn an próiseas leis an trealamh a ullmhú. Déantar na pannaí triomaithe as stoic crann cnó cócó/crann pailme a ndéantar iad a ghearradh ina dhá leath agus glantar amach an t-ábhar iontu. Bíonn stoc crainn a ghearrtar ina dhá leath

2,5 m ar fad agus timpeall 25-30 cm ar leithead. Déantar an gléas scagacháin as bambú fite, é brataithe le plaisteach tiubh ar an taobh istigh, agus líonta ón mbun aníos le clocha, gairbhéil, agus gaineamh balctha. Os cionn chiseal an ghainimh, cuirtear duilleoga fite pailme/cnó cócó nó éadach garbh mar bhac.

Ansin, ullmhaítear na ceapacha saillte. Tá achar de 200 méadar cearnach acu atá comhdhéanta de 4 chuid chearnacha ina bhfuil gach taobh 7 méadar ar fad. Cuirtear cré-ithir áitiúil ina ngabhtar na mianraí salainn isteach sa cheapach saillte agus leacaítear é.

Mar chéim a trí ansin, doirtear idir 375 agus 600 lítear sáile ó chladach Amed gach maidin anuas ar an gcré-ithir sa cheapach saillte. Is féidir caidéil uisce a úsáid freisin chun an t-uisce a phumpáil isteach sna ceapacha saillte. Maireann an próiseas uiscithe maidir leis an gcré-ithir sa cheapach saillte ar feadh 4 lá as a chéile go dtí go gcuimsítear agus go dtriomaítear inti mianraí salainn.

Mar chéim a ceathair ansin, déantar an chré-ithir atá saibhir i salann i ngach cuid den cheapach saillte a rácáil, a bhailiú agus a aistriú isteach sa ghléas scagacháin. Rachaidh an lucht déanta salainn isteach sa ghléas scagacháin agus lena gcosa siúlfaidh siad go trom anuas air, agus déanfaidh siad an chré-ithir atá saibhir i salann a ghreadadh agus a bhlacadh.

Mar chéim a cúig ansin, ag meán lae, doirtear idir 120 agus 200 lítear de sháile úr isteach sa ghléas scagacháin agus beidh an chré-ithir te go leor chun sáile ar ardchaighdeán a tháirgeadh. Tríd an sáile seo a chur leis ligtear don chré-ithir na mianraí salainn a shú agus a scaoileadh thar oíche.

Mar chéim a sé ansin, bailítear an sáile scagtha, i dtaiscumar sáile atá déanta as stoc crainn chnó cócó nó as stoc crainn phailme cuasaithe nó as feadán coincréite agus corraítear é sula n-aistrítear é chuig na pannaí triomaithe le triomú agus le criostalú ar feadh 4 lá, go dtí go bhfoirmeofar na criostail fleur de sel agus salainn. Ní fhoirmíonn fleur de sel ach amháin nuair a bhíonn dálaí fabhracha gaoithe agus gréine ann.

Ar deireadh, baintear fleur de sel a fhoirmíonn ar dhromchla an tsáile le linn phróiseas an chriostalaithe de láimh tríd an dromchla a scimeáil le scríobaire adhmaid. Baintear an sáile criostalaithe a shocraíonn ar bhonn na bpannaí triomaithe le scríobaire adhmaid mar shalann.

Tá an traidisiún a bhaineann le mianraí salainn a ghabháil ag baint úsáid as cré-ithir áitiúil an-sainiúil maidir le salann Amed; scagadh ag baint úsáid as gléas atá déanta as duilleoga, cloch, gairbhéal, agus gaineamh; agus an criostalú ag baint úsáid as stoic crann cnó cócó/as stoic crann pailme a fhástar go háitiúil, arna ngearradh ina dhá leath. Baintear salainn eile den chuid is mó trí sháile a ghalú i riasca sáille nó i dteach gloine.

5.2. Sainiúlachtaí an táirge

Cáilíocht nó saintréithe an táirge

Táirgtear “Garam Amed Bali” agus “Bunga Garam Amed Bali” ag baint úsáid as próisis agus uirlisí traidisiúnta ar leith.

Dath bán atá orthu go nádúrtha, iad glasta, glan, agus éasca a thuaslagadh.

Dath geal an chriostail atá orthu, bíonn siad ciúb-chruthach den chuid is mó agus roinnt criostal teitreagánach ina measc, agus tá siad difriúil ó shalainn eile a bhfuil criostail thríchlaonasach-chruthach acu agus roinnt criostal teitreagánach ina measc.

Tá siad saibhir i mianraí amhail maignéisiam, cailciam, agus potaisiam. Tá an cion maignéisiam go háirithe i bhfad níos airde ná an cion maignéisiam i salainn sáile eile nach bhfuil ach suas le 50 mg/100 g ar a mhéad ina gcion maignéisiam.

Tá a n-uigeacht bog agus tirim, agus tá an ghránmhéid idir 0,6 mm agus 2,0 mm go haonfhoirmeach; ach tá uigeacht na salann eile níos crua, agus tá a ngránmhéid níos mó–idir 2 mm agus 5 mm. Níl aon iarbhlas searbh ar shalann Amed, níl sé spíosrach, agus tá cumhra an adhmaid air.

Tá cion níos airde de mhianraí maignéisiam, cailciam agus potaisiam in “Bunga Garam Amed Bali” ná mar atá in “Garam Amed Bali”. Tá sé níos míne agus níos leochailí, níos brisce agus níos blasta. Briseann sé go héasca i gcriostail bheaga bhídeacha nuair a chuimiltear é, agus tuaslagann sé thar a bheith éasca nuair a bhíonn sé i dtadhall le taise bia, rud a chuireann lena bhlas bunaidh ansin.

Tá “Garam Amed Bali” agus “Bunga Garam Amed Bali” réidh le húsáid láithreach gan aon phróiseáil bhreise.

Mar gheall ar a salann ardchaighdeáin (sainearra nó earra den scoth) agus a stádas mar shalann sómasach, itear “Garam Amed Bali” agus “Bunga Garam Amed Bali” go forleathan anois i dteaghlaigh, in óstáin, i mbialanna agus sa tionscal lónadóireachta. Léirítear ardmheas ar “Garam Amed Bali” agus ar “Bunga Garam Amed Bali” sa nuachtán náisiúnta agus ag cócairí mór le rá sa lá atá inniu ann.

5.3. Nasc idir sainiúlachtaí an táirge agus sainiúlachtaí an limistéir gheografaigh

Eascraíonn na cáilíochtaí uathúla a bhaineann le “Garam Amed Bali” agus le “Bunga Garam Amed Bali” as sáile íon Amed, as an úsáid a bhaintear as cré-ithir Amed chun mianraí salainn a ghabháil, as an úsáid a bhaintear as trealamh traidisiúnta, agus as an modh eisiach chun an salann a chriostalú atá tar éis a bheith á chleachtadh le níos mó ná 700 bliain.

Is é an cion ard mianraí agus íonacht an tsáile ina bhfuil níos lú ná 0,005 % de shubstaintí dothuaslagtha mar gheall ar shruthanna domhainfharraige, mar aon leis an bpróiseas traidisiúnta chun mianraí salainn a ghabháil ag baint úsáid as cré-ithir agus gléas scagacháin traidisiúnta a chinneann comhdhéanamh ceimiceach “Garam Amed Bali” agus “Bunga Garam Amed Bali”, agus a chuireann lena gcion ard maignéisiam i gcomparáid le salainn eile.

Tugann saintréithe céadfacha an tsalainn an íonacht chun suntais freisin nó is criostail bhána, neamhnite atá ann, agus dá bhrí sin tá sé réidh le húsáid mar tháirge bia an duine gan aon phróiseáil bhreise, murab ionann agus roinnt salann eile a ndéanann na bailitheoirí salainn iad a athphróiseáil trína gcaolú arís agus arís eile le sáile úr agus ansin déantar iad a athchriostalú.

Tá an blas ar leith nach bhfágann aon searbhas; an uigeacht; an ghránmhéid, atá níos lú i gcomparáid le salainn eile; agus an dath inchurtha go díreach freisin leis an gcion mianraí agus le glaineacht sháile Amed, agus leis an bpróiseas táirgthe traidisiúnta chun mianraí salainn a ghabháil ag baint úsáid as cré-ithir agus an córas scagacháin uathúil.

Tugann an próiseas criostalaithe i stoic crann cnó cócó nó i stoic crann pailme blas ar leith agus cumhra an adhmaid ar an salann agus ar fleur de sel.

Calóga éadroma nó criostail salainn atá in “Bunga Garam Amed Bali” ina bhfuil cion níos airde de mhianraí maignéisiam, cailciam agus potaisiam ná mar atá in “Garam Amed Bali”, rud a fhágann go mbíonn blas níos saillte, níos brisce, agus níos brioscánaí ar “Bunga Garam Amed Bali”. Tá sé níos míne, níos leochailí agus níos brisce, briseann sé go héasca i gcriostail bheaga bhídeacha, agus tuaslagann sé thar a bheith éasca nuair a bhíonn sé i dtadhall leis an taise. Foirmíonn ‘Bunga Garam Amed Bali’ ar dhromchla an tsáile sna pannaí triomaithe salainn nuair a bhíonn dálaí fabhracha gaoithe agus gréine ann le linn phróiseas criostalaithe an tsalainn sula ndéantar an salann a shaothrú.

Tá an úsáid a bhaintear as pannaí triomaithe déanta as stoic crann cnó cócó/as stoic crann pailme breá oiriúnach le haghaidh salann a dhéanamh in Amed, áit nach bhfuil go leor ceantar cósta ann, i.e., talamh taobh leis an trá a úsáidtear chun sáile a thriomú agus a ghalú, ach i gcás ina bhfuil go leor crann cnó cócó agus crann pailme ar fáil chun na pannaí triomaithe a ullmhú.

Tagairt d’fhoilsiú na sonraíochta

-

(1) IO L 343, 14.12.2012, lch. 1.